曙观秋河赋（以寥天晓清景曜昭晰为韵）
王损之 (Tang)
邈彼斜汉。丽于中天。遇良宵之已艾。与清景而相鲜。势则昭回。既阑干而远映。时方萧瑟。亦汎滥而高悬。的尔遥分。凄然仰眺。澄奕奕之浮彩。隐苍苍而引耀。孤星回泛。状清浅之沉珠。残月斜临。似沧浪之垂钓。轻晖幕幕。远景萧萧。色分隐映。光凝泬寥。拟瀑布而不落。似轻云之欲销。夜景将分。清光向晓。萦碧落以回薄。澹晴空而缥缈。跻攀不及。限一水以心遥。瞻望空劳。邈九霄而思杳。发迹无际。凌虚不倾。积曙色之牢落。𣹢爽气之凄清。疑曳练而势远。讶残虹而体轻。远想牵牛。渐失迢迢之状。遥思弄杼。无闻轧轧之声。景气潜昭。氛埃远屏。宁在地以为状。信滔天而挂影。可以玩清光。狎馀景。分晖爽亮。向晓色而亭亭。远势纵横。带秋光之耿耿。伟兹垂象。倬彼青霄。映星𨇠之的的。出云路以昭昭。想穿凿之初。悠然莫测。稽源流之始。邈矣方遥。则知匪自人功。实惟天设。自虚无而想像。界寥廓而昭晰。意天边之横注。远若波澜。想空里之潜流。遥疑呜咽。宜其临清泚。挹澄澈。傥天路之可升。与清漪而比洁。